DA Den Europæiske Unions Tidende C 23/28

Høringskonsulentens endelige rapport (1)

COMP/M.5658 — Unilever/Sara Lee Body Care

2012/C 23/09

Den 21. april 2010 modtog Kommissionen anmeldelse af en fusion, hvorved Unilever N.V. og Unilever Plc, (i det følgende under ét benævnt »Unilever«) gennem et uigenkaldeligt bindende bud fremsat den 25. september 2009 overtager enekontrol over selskabet Sara Lee Household and Body Care International (i det følgende benævnt »Sara Lee«), der hører under Sara Lee Corporation.

Efter en gennemgang af anmeldelsen konkluderede Kommissionen, at den anmeldte transaktion falder ind under Rådets forordning (EF) nr. 139/2004 (2) (herefter »fusionsforordningen«), og at der er alvorlig tvivl om, hvorvidt den er forenelig med fællesmarkedet og aftalen om Det Europæiske Økonomiske Samarbejdsområde. Kommissionen indledte derfor den 31. maj 2010 proceduren og fase II-undersøgelsen efter artikel 6, stk. 1, litra c), i fusionsforordningen.

Den 12. august 2010 blev der fremsendt en klagepunktsmeddelelse til Unilever, der indeholdt Kommissionens foreløbige konklusion om, at den anmeldte fusion i betydelig grad vil hæmme den effektive konkurrence inden for fællesmarkedet eller en væsentlig del heraf, jf. artikel 2 i fusionsforordningen.

Efter at have fået aktindsigt anmodede Unilever den 17. august 2010 bl.a. om yderligere indsigt i en række dokumenter, som angiveligt var blevet kraftigt redigeret. Kommissionen kontaktede derfor informationskilderne og modtog for nogle dokumenters vedkommende en mindre redigeret version, som efterfølgende blev fremsendt til Unilever. Unilever forbeholdt sig ret til at hævde, at deres ret til forsvar ikke i fuldt omfang var tilgodeset, fordi aktindsigten var givet på et så sent tidspunkt. Unilever kom dog ikke tilbage til dette spørgsmål senere i proceduren og anmodede ikke om høringskonsulenten stillingtagen.

Unilever besvarede klagepunktsmeddelelsen den 27. august 2010 og anmodede ikke om en mundtlig høring.

Et selskab blev inviteret til at deltage i høringen som interesseret tredjepart og fik tilsendt oplysninger om sagens art og genstand og blev af Kommissionen anmodet om at fremsætte bemærkninger.

Supplerende oplysninger, der var indsamlet af Kommissionen efter vedtagelsen af klagepunktsmeddelelsen, blev forelagt for Unilever i en sagsfremstillingsmeddelelse den 1. oktober 2010, som de fik lejlighed til at fremsætte bemærkninger til, efter at de havde fået yderlige aktindsigt i sagen.

For at gøre den planlagte fusion forenelig med fællesmarkedet foreslog Unilever en række tilsagn, som skulle markedstestes. Efter denne test fremsatte anmelderen en række reviderede tilsagn, som også blev markedstestet. Unilever fik adgang til de oplysninger, der fremkom efter markedstesterne.

Efterfølgende blev der fremsat en række endelige tilsagn, som ifølge Kommissionen løser de konkurrencemæssige problemer, som var påvist i klagepunktsmeddelelsen, især på markedet for deodoranter, der ikke er til mænd, i Belgien, Danmark, Irland, Nederlandene, Portugal, Spanien og UK samt markedet for deodoranter til mænd i Spanien. Unilever gjorde ikke indsigelse mod objektiviteten af den markedstest, der var gennemført af Kommissionen (3).

De endelige tilsagn indebærer stort set fuldt frasalg af Sanex-aktiviteterne for alle produktkategorier i EØS. Det omfatte især alle Sanex' varemærker i Europa, der ejes af Unilever, samt andre intellektuelle ejendomsrettigheder, som benyttes af eller har tilknytning til Sanex.

Kommissionen konstaterer hermed, at de ændrede tilsagn på tilfredsstillende vis løser de konkurrencemæssige problemer, der var påvist i klagepunktsmeddelelsen. Den foreslår derfor, at den anmeldte fusion erklæres forenelig med fællesmarkedet og EØS-aftalen i henhold til artikel 8, stk. 2, og artikel 10, stk. 1 i fusionsforordningen, hvis ovennævnte betingelser og tilsagn overholdes.

Der er ikke indkommet forespørgsler eller bemærkninger fra anmelderen, de berørte parter eller tredjemand. På baggrund heraf og da sagen ikke giver anledning til særlige bemærkninger om retten til at blive hørte, anser jeg parternes ret til at blive hørt for at være overholdt i denne sag.

Bruxelles, den 12. november 2010 Michael ALBERS

(1) I henhold til artikel 15 og 16 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21.

(2) EUT L 24 af 29.1.2004, s. 1.

(3) Artikel 14 i Kommissionens beslutning 2001/462/EF.